# **10-րդ շաբաթ**

## **Թեմա՝ «Աղվեսն ու կռունկը»**

Ա. Լսել ձայնագրությունը երկու անգամ։ Պատմել իրար այն ամենը, ինչ հասկացել եք ձայնագրությունից։ Գրել լսածը տետրում։ Պատասխանել հարցերին։

*Աղբյուր՝* <https://www.youtube.com/watch?v=gnY5nFHKKIQ>



Բ․ Թղթին հանձնել լսած ձայնագրությունն ամբողջությամբ։
Բաց թողնել անհասկանալի բառերը։

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Հեքիաթի բնագիրը։*

*Աղվեսն ու կռունկը ընկերացան: Կռունկը բույն շինեց, ձու ածեց, թուխս նստեց, ձագ հանեց: Աղվեսն էլ ձագեր ունեցավ, մայր դարձավ: Մի օր Կռունկը դուրս գնաց ձագերի համար կերակուր բերելու, տնպահ աղվեսը բռնեց Կռունկի ձագերից մեկին, կոլորեց, վիզը ոլորեց, անուշ արավ: Տուն եկավ Կռունկը և ինչ տեսնի… Աղվեսը լալիս է, իրեն քրքրում ու ասում.*

*- Կռունկ քուրիկ, էսպես էլ անբախտություն…*

*- Ինչ անբախտություն, ինչ է պատահել, Աղվես քուրիկ:*

*- Բա չես ասի, մեր բալիկը չկա ու չկա: Էնքան ման եկա, էնքան ման եկա, չկա ու չկա:*

*- Որ բալիկը:*

*- Մեր բալիկը:*

*- Մեր որ բալիկը:*

*- Նա, նա,*

*Աչքս կուրանա.
Փափկամազիկ,
Երկար վզիկ,
Երկար ոտիկ,
Երկար տոտիկ,
Բոյը բարձրիկ,
Ձենը քաղցրիկ…*

*Գովում էր Աղվեսը, իրան քրքրում, մին խփում, հազար թափում:*

*- Աղվես քուրիկ, - ասում է Կռունկը,*

*-Դու ձագի տեր ես,
Դու սիրող մեր ես,
Արցունք մի թափի,
Արցունք մի չափի,
Դա էլ չար բախտից,*

*Դա էլ մեր բախտից:*

*- Հա, հա, - հեկեկում էր աղվեսը, - հա, Կռունկ քուրիկ, հա, լացը չի օգնի, անցածն անցած է:*

*Երկրորդ օրը Կռունկն էլի գնում է կերակուր բերելու:*

*Տնպահ աղվեսը հիմի բռնում է Կռունկի մյուս ձագին կոլորում, վիզը ոլորում, անուշ անում, տեղը բան չի թողնում:*

*Տուն է գալիս Կռունկը և ինչ տեսնում… Աղվեսը երեկվանից ավելի դառը լալիս է , մի խփում հազար թափում, իրեն քրքրում ու լալով ասում.*

*- Ախ, Կռունկ քուրիկ,*

*Քուրիկ ու մերիկ,
Իմ աչքը դուրս գա,
Աշխարհը փուլ գա,
Փափկամազիկ,
Երկար վզիկ,
Երկար ոտիկ,
Երկար տոտիկ,
Բոյը բարձրիկ,
Ձենը քաղցրիկ,
Էն մի բալիկն էլ չկա:*

*Կռունկն էս անգամ հասկանում է, որ ձագերին ուտողը քուրիկ աղվեսն է, բայց իրան չհասկացողի տեղ է դնում ու ասում.*

*- Աղվես քուրիկ,
Քուրիկ, մուրիկ,
Դու ձագի տեր ես,
Դու սիրող մեր ես,
Արցունք մի թափի,
Կաթդ կցամքի,
Դա էլ չար բախտից,
Դա էլ իմ բախտից…*

*-Դու ճիշտ ես ասում, այ Կռունկ քուրիկ, չար բախտի ձեռքից ում գնանք գանգատ, - հեկեկում էր աղվեսը ու մտքում ծիծաղում Կռունկի վրա:*

 *- Աղվես քուրիկ, - մի օր էլ ասում է Կռունկը, - էն է իմ ձագերը կորան, տանողի աչքը դուրս գա, քո ձագերն էլ մեծացան, իրենք իրենց կապրեն: Արի գնանք քիչ ման գանք, սրտներս բացվի:*

*- Է, ուր գնանք, Կռունկ քուրիկ*

*- Այ հենց, կուզես երկինք թռչենք, տեսնենք վերևում ինչ կա:*

*- Ինչ ես ասում, քուրիկ, - ծիծաղեց աղվեսը, - ինչպես կարող եմ քեզ հետ թռչել, ես թև չունեմ:*

*- Է, ինչ անենք, որ չունես, ես հո ունեմ: Նստիր ինձ վրա, միասին թռչենք:*

*Աղվեսն ինքն իրեն մտածում է.*

*«Էս ինչ լավ եղավ. Կգնամ երկինք, պատահած թռչունը կխեղդեմ, վեր կածեմ գետին, ետ գալիս էլ քուրիկիս կբռնեմ կուտեմ… Սրանից էլ լավ բան»:*

*Աղվեսը նստում է Կռունկի մեջքին:*

*Կռունկը թափահարում է թևերը, վեր բարձրանում, գնում է ու գնում, հասնում երկինք ու հանկարծ շուռ է գալիս: Մեկ էլ Աղվեսը մեջքի վրա դրըխկ… ընկնում է գետին ու իրեն ջարդում:*

*- Աղվես քուրիկ, ցած գալով ասում է Կռունկը, - էդ էլ քո բախտից, էդ էլ քո բախտից:*

*Աղբյուր՝* <https://blog.times.am/?p=227856&l=am>

\*\*\*

**Պատասխանել հարցերին՝**

1.
2. Որտե՞ղ են զարգանում հեքիաթի իրադարձությունները։
3. Ովքե՞ր են հեքիաթի հերոսները։
4. Ի՞նչ է կատարվում հերոսներից յուրաքանչյուրի հետ։
5. Ի՞նչ է սովորեցնում հեքիաթը։
6. Ինչպե՞ս կավարտեիք հեքիաթը գրողի փոխարեն։